Man veg om lewe ná gru-ongelukWian Erasmus saam met sy hond, Minja. (Foto: Verskaf) ŉ 24-jarige man van Mountain View in Pretoria veg tans om sy lewe in die Life Eugene Marais-hospitaal nadat hy Sondagoggend in ŉ gru-motorongeluk betrokke was. Wian Erasmus is meters ver uit ŉ Nissan Micra geslinger toe dié motor, waarin hy ŉ passasier was, Sondag omstreeks 04:30 van ŉ brug in Mootstraat afgerol het. Erasmus se verloofde en ŉ vriend van die paartjie is ook in die ongeluk beseer, maar is tans in ŉ bestendige toestand in die Steve Biko-hospitaal. Volgens Erasmus se suster, Lilly Booyjens, is haar broer in ŉ koma en aan ŉ ventilator in die intensiewesorgeenheid gekoppel. ŉ Drukskroef sal Donderdag in sy skedel geplaas word om die drukking op sy brein te monitor. “Hy het reeds ŉ operasie ondergaan om ŉ gat in sy lewer te herstel wat deur ŉ gebreekte bekken veroorsaak is. Die gebreekte bekken kon egter net gedeeltelik herstel word aangesien hy te swak was en die operasie gestaak moes word. Die dokters moes hom op die operasietafel bybring nadat sy hart gaan staan het. “Sy longe het platgeval en hy het nog steeds dreineringspype in albei longe.” Wian Erasmus is meters ver uit ŉ Nissan Micra geslinger. (Foto: Verskaf) Erasmus het ook verskeie ander beserings opgedoen, waaronder ŉ gebreekte skouer. ŉ Vollyf-MRI-skandering het ook gewys dat hy altesame 15 gebreekte ribbes het. Volgens Booyjens is dit nog te vroeg om te sê of daar langtermynskade soos verlamming sal wees. Sy sê haar broer het wel sedert Donderdag verbetering begin toon. “Sy bloeddruk begin nou self verbeter en dokters sê hulle gaan die adrenalien verminder. Sy bloeddruk was aanvanklik verskriklik laag. “Ons glo en bid dat hy volkome sal herstel.” Booyjens sê hoewel haar broer mediese versekering het, kan dit nie naastenby al sy mediese uitgawes dek nie. “Hy is tans ook op dialise en sal vir meer as vyf sessies moet gaan. Dis verskriklik duur.” In die lig hiervan het die gesin ŉ Back-a-Buddy-fonds gestig om met mediese onkoste te help. Enigiemand kan ŉ bydrae op dié platform maak. “Ek glo die Here gaan hom hierdeur dra. Hy is ŉ groot man met ŉ klein hartjie – ŉ werklike omgeemens. Hy sal sy laaste besittings vir ander gee. “Ek kan nie wag om hom net weer ŉ druk en ŉ soen te gee nie.”